
  Sobre el llibre


  Entendre i gestionar amb èxit l’empresa familiar. Aquest llibre tracta sobre l’empresa familiar, un cas especial perquè en ella convergeixen dues institucions amb finalitats i normes de funcionament molt diferents: l’empresa, que busca la creació de riquesa i es regeix pels resultats; i la família, que cerca l’amor i la felicitat. L’una és racional; l’altra és emocional. A primer cop d’ull, empresa i família són contradictòries pel que fa a les seves finalitats, però totes dues s’influeixen mútuament; encara més, formen una sola realitat.  Aquest llibre ajuda a entendre i gestionar amb èxit aquesta realitat. Ens trobem davant d’una guia pràctica, fruit de l’experiència personal com a empresari i consultor de l’autor, i que recull les principals qüestions que s’han de tenir en compte a l’hora de posar-se al davant d’una empresa d’aquest tipus. Algunes qüestions tan difícils com la que sorgeix al pitjor moment d’una crisi: «cal continuar, vendre o tancar l’empresa familiar? ».

Pròleg

En primer lloc, vull agrair-te que estiguis llegint aquest llibre. És un popurri de coses que segurament ja has llegit o escoltat. Em sembla oportú tenir-les en compte, per la seva importànica i utilitat, en reflexionar sobre l’empresa familiar (EF) i el seu futur, sobre si continuar, vendre o tancar. No pretenc tractar tots els temes relacionats, ni ferho amb total profunditat. Pretenc donar una guia pràctica que inciti a la reflexió i a l’acció, que ajudi a respondre la pregunta següent: continuar, vendre o tancar?».

Abans de dedicar-me a la consultoria, he desenvolupat quasi la totalitat dels més de trenta-cinc anys de la meva vida professional a l’empresa familiar. Conec el que és viure en pròpia carn creixements, reestructuracions i tancaments empresarials, elaboració de protocol, processos de continuïtat, separacions de socis i gestió de patrimoni familiar.

El món de l’EF és un món divertit i interessant. S’ajunten els ja fabulosos reptes empresarials amb la gestió dels familiars en un projecte comú més enllà de la pura relació. Com en tot, hi ha aspectes molt plaents i d’altres de molt dolorosos. La planificació no garanteix l’èxit, però ajuda a augmentar els primers i reduir els segons.

L’empresa i la família són dues institucions amb finalitats i normes de funcionament en teoria ben diferents. La primera busca la creació de riquesa i es regeix pels resultats; la segona, la felicitat i l’amor. L’una és teòricament racional, l’altra és emocional. A primer cop d’ull, empresa i família semblen contradictòries pel que fa a les seves finalitats. Totes dues s’influeixen mútuament; encara més, formen una sola realitat en què les separacions són més aviat per una anàlisi teòrica.

Molts dels problemes de l’EF tenen com a causa la confusió de finalitats i normes de funcionament. Això ve afavorit pel fet que en les etapes inicials de l’empresa la confusió pot ser absoluta. Per minimitzar els conflictes, cal tractar l’empresa com a empresa i la família com a família, i recordar que l’empresa no és el compte corrent de la família. Si bé és cert que no hi ha dues empreses iguals, i menys dues famílies, trobem patrons de referència que val la pena conèixer, perquè el més econòmic és aprendre dels errors dels altres.

És habitual desitjar, sobretot per part del fundador, que l’empresa familiar continuï generació rere generació com una mena de llegat. Però de manera periòdica, almenys a cada generació, convé que la família es plantegi si el millor és continuar, vendre o tancar el negoci; i, en el primer cas, si fer-ho amb unitat o amb poda de branques.

Per a la continuïtat, un fet clau és tot el procés de relleu, més conegut com «de successió». Com que parlar de successió té càrrega psicològica negativa perquè ens remet a la mort, prefereixo utilitzar relleu i continuador en lloc de successió i successor.

M’agradaria haver estat capaç d’escriure una novel·la en què cada capítol tractés un dels aspectes clau de l’empresa familiar i plantegés una situació amb personatges per ajudar el lector a reflexionar, en lloc d’un escrit que pot semblar massa tècnic per a alguns, sobretot en capítols com el de fiscalitat i el de responsabilitat; però he preferit deixar el repte per a una ocasió millor, conscient de les meves limitacions literàries.

Potser més que no pas un llibre, al document que tens a les mans li escauria més el títol d’Apunts d’un empresari familiar. És un recull dels més de trenta-cinc anys d’experiència com a empresari familiar, del que he llegit i escoltat sobre el tema. En cap cas pretén ser un llibre acadèmic.

El llibre se centra en els elements per a la continuïtat, que és un dels objectius de tota empresa familiar, i acaba tractant breument el tema de la venda i el de tancament. Està estructurat en capítols independents, de manera que puguis llegir només aquells que trobis del teu interès. L’extensió de cada capítol ve determinada segons la importància i la complicació de la temàtica.

És molt important tenir present en tot moment que totes les afirmacions i recomanacions que faig s’han de posar entre cometes, ja que la casuística de les persones, famílies i organitzacions involucrades en una situació concreta pot fer que no siguin adients. Un tros de fusta que es deixa anar de les mans a l’alçada del maluc amb el cos en posició vertical no es comporta igual a terra ferma que al mar o en una càpsula espacial; en el primera cas cau, en el segon puja, i en el tercer es manté. Cada família empresària és un món, i el recomanable en general pot no ser convenient en un cas concret.

Encara que el llibre sigui escrit en masculí, s’ha d’interpretar en general sense distinció de gènere. Els comentaris jurídics i fiscals requereixen validació, i estan fets pensant en indicacions amb les característiques específiques del dret català que hi pugui haver. El tractament de la multiplicitat de normes autonòmiques civils i fiscals existents escapa dels objectius d’aquest llibre.

Al final de cada capítol trobaràs una sèrie de preguntes tancades (sí/no) i obertes. Estan formulades en primera persona per afavorir el procés d’autoreflexió. A continuació trobaràs quatre preguntes dirigides a l’acció a curt, mitjà i llarg termini, a fi que les coses succeeixin i no et quedis només amb bones idees que no portes a la pràctica. Finalment, trobaràs un espai en blanc per anotar aquelles reflexions o idees que creguis oportunes.

Al final del llibre hi ha dos annexos:


1.    El mètode del cas. Una de les millors eines per reflexionar sobre l’EF.

2.    Recopilació dels principals textos legislatius mencionats.



No puc concloure aquesta introducció sense els agraïments: en primer lloc, als autors de la majoria del contingut i que moltes vegades no són mencionats per falta de rigor acadèmic per part meva; en segon lloc i molt especialment, al professor Miguel Ángel Gallo, a més a més pels seus consells en l’elaboració d’aquest llibre, així com a Paco López; també a Alexandre Amat per la confiança demostrada en l’edició d’aquest llibre, a la meva dona per la seva paciència i suport, als meus pares pels aprenentatges transmesos i, finalment, a tots aquells que m’han ajudat de forma directa o indirecta, conscient o inconscient, a millorar cada dia.

JORDI TARRAGONA


Empresa i consultoria

Sembla que la consultoria rep el desprestigi de molts empresaris. «A un ramader d’ovelles se li va acostar un urbanita vestit amb jaqueta i corbata, i li va dir: “Si endevino quantes ovelles té, que me’n donarà una?” El ramader se’l va mirar de dalt a baix i va respondre: “D’acord”. L’urbanita va treure un ordinador i va començar a rumiar i a fer càlculs; al cap de quinze minuts va sentenciar: “163”. Va agafar una ovella i, quan es dirigia cap al cotxe, el ramader li va dir: “Vostè és consultor, oi?” “Com ho ha sabut?”, va fer l’urbanita. El ramader va respondre: “Molt fàcil: ha vingut sense que jo el cridés, em vol cobrar pel que jo ja sé, i s’està emportant el meu gos!”»

Són molts els arguments —en part certs— en contra de contractar un consultor: descentra del dia a dia, ens demanarà el nostre rellotge per dir-nos quina hora és, costa diners i temps, hi haurà oposició interna, no coneix el sector ni l’empresa tan bé com nosaltres, aprendrà de nosaltres i se’n beneficiarà algú altre.

L’empresa és una realitat complexa que ningú coneix millor que els propietaris, els que hi treballen i els seus proveïdors i clients. Però, de vegades, l’arbre no deixa veure el bosc, o el dia a dia no deixa temps per pensar a llarg termini o centrar-se en una qüestió concreta. Llavors pot ser convenient gaudir temporalment d’un punt de vista complementari, amb coneixements i experiència, per identificar oportunitats o perills, o donar suport en la implementació de plans d’acció, o pel paper de catalitzador formal per a la implementació de decisions difícils. El consultor també pot ser convenient perquè faci el paper de dolent o per ser a qui donar la culpa del que surti malament.

És recomanable tenir clar si es necessita un especialista o un generalista, algú flexible i adaptatiu o algú que entri com un elefant en una botiga de ferralla. També cal que la propietat i l’equip directiu n’estiguin conscienciats, ja que són els qui tenen el poder de decisió i la responsabilitat consegüent.

Com que no hi ha dues empreses idèntiques, abans de receptar o actuar, el consultor necessita obtenir, sense caure en la paràlisi per anàlisi, el coneixement suficient de la realitat de l’empresa en qüestió. Això pot semblar innecessari per a qui ja coneix l’empresa perquè en forma part.

De vegades la consultoria significa introduir un estrany a les interioritats de l’empresa i de la família, i més val comprovar-ne les referències i que la sensació personal sigui adient: la confiança és un element clau.

Hi ha la creença que la consultoria ha de servir per millorar l’empresa, i potser resulta que el que més convé és vendre el negoci o tancar-lo.

De vegades més val un bon consell que un cèntim.


Preguntes sobre consultoria











	
Conec personalment els especialistes adequats per a cada un dels temes clau de l’EF?


	
sí


	
no





	
Tenim experiència de contractació d’assessors externs?


	
sí


	
no








•    Què penso fer en relació amb això, avui?

•    Què penso fer en relació amb això, els següents set dies?

•    Què penso fer en relació amb això, els següents trenta dies?

•    Què penso fer en relació amb això, els següents tres-cents seixanta-cinc dies?




Notes






















Preescalfament

Abans d’entrar en matèria convé fer un preescalfament intel·lectual, per al qual suggereixo els següents exercicis:


I.    Quantes «J» hi ha en aquest text? «Setze jutges d’un jutjat mengen fetge d’un penjat; si el penjat es despengés, els setze jutges menjarien fetge d’un despenjat.» Trobaràs la resposta més endavant.

II.   Aquí es tracta d’unir els nou punts amb un màxim de quatre línies rectes sense aixecar el llapis de la superfície. Hi ha més d’una solució.

III.  Quina és la diferència gràfica entre aquests dos números?

Si en el primer exercici no has contestat «nou», i en el segon no has trobat alguna solució, benvingut al grup de la majoria de persones que anem per la vida amb uns aclucalls creats pels nostres prejudicis (assumpcions i judicis previs), que ens faciliten la presa de decisions, però al mateix temps ens impedeixen, en moltes ocasions, veure la realitat que ens envolta.

Per un altre costat, en ocasions oblidem que la realitat té diferents punts de vista. En què es diferencien visualment un 6 i un 9? Gira en 180 graus la pàgina i podràs veure’n la solució. La diferència gràfica rau en el punt de vista. Com va dir Campoamor, «tot és segons el color del vidre amb què es mira». Tenim tendència a veure les coses com ens agradaria que fossin.

Finalment, no podem oblidar que només veiem una part de la realitat: la part de l’iceberg que sobresurt de l’aigua, que és la menor. En moltes ocasions passem per alt els elements intangibles que sol haver-hi en tota situació, sobretot si hi ha persones involucrades.

Tot això és important, entre altres coses, per a les empreses i les famílies, perquè han de prestar atenció al seu entorn i a la seva evolució. Per analitzar l’entorn i el futur de l’empresa i de la família és recomanable «sortir del quadre» mental que ens limita.


Preguntes de preescalfament



•    Quins són els prejudicis que tinc respecte a la família?

•    Quins són els prejudicis que els altres tenen respecte a la família?

•    Quins són els prejudicis que tinc respecte a l’empresa?

•    Quins són els prejudicis que els altres tenen respecte a l’empresa?

•    Què penso fer en relació amb això, avui?

•    Què penso fer en relació amb això, els següents set dies?

•    Què penso fer en relació amb això, els següents trenta dies?

•    Què penso fer en relació amb això, els següents tres-cents seixanta-cinc dies?


Notes








































L’empresa

«No és l’espècie més forta
la que sobreviu,
ni la més intel·ligent,
sinó la que s’adapta
millor als canvis»,

Charles Darwin


1

Substantiu: empresa

Abans d’entrar al món específic de l’EF, cal revisar els fonaments de l’empresa en general. Perquè a l’EF, el substantiu és empresa, i familiar és l’adjectiu. L’EF és, abans que res, empresa.


Lideratge



Al capdavant d’una empresa hi acaba havent una persona.

Què podem dir del principal empresari espanyol, Amancio Ortega? No va rebre res de substancial de cap herència, no té estudis universitaris, no sap idiomes. Ha sabut envoltar-se de gent vàlida, i delegar.

Les principals habilitats, aptituds i valors que ajuden a ser empresari són: lideratge, empatia, creativitat, honestedat, iniciativa, compromís, assumpció de riscos, esperit crític, flexibilitat i esperit d’equip.

Lideratge vol dir capacitat d’influir en altres persones. Empatia és la capacitat de posar-se al lloc dels altres. Creativitat és la capacitat de generar idees útils i originals. Honestedat és el comportament coherent amb un mateix, amb la veritat i la justícia. Iniciativa és la capacitat per iniciar. Compromís és el compliment de la paraula donada. Esperit crític és qüestionar el que es dona per establert. Assumpció de riscos és la capacitat de prendre decisions davant de la incertesa. Flexibilitat és l’adaptabilitat als canvis. I esperit d’equip és la capacitat de treballar juntament amb altres persones.

En la fase inicial d’una empresa, qui n’està al capdavant sol tenir un lideratge concentrat i poc discutit, i ha de donar poques explicacions. Però a mesura que l’empresa creix i es produeixen relleus, és possible que hagi de ser un lideratge compartit amb altres òrgans de govern, i que es vegi en situació de retre comptes. Serà un lideratge amb un component de capacitat de relació més elevat. Es pot arribar fins i tot a situacions en les quals no hi hagi un lideratge clar i calgui establir processos de col·laboració importants.

A l’empresa, sobretot la familiar, és fàcil caure en un lideratge paternalista, que en el fons el que fa és tractar els altres com a nens. La sobreprotecció per evitar conflictes acaba creant estructures dèbils per fer front al món exterior.


Planificació



Hi ha una sèrie de qüestions que ajuden a l’èxit d’un projecte empresarial. Poden sonar a teoria, però solen ser característiques de tots els èxits empresarials. Que existeixin no en garanteix l’èxit, però que faltin o siguin falses solen acompanyar el fracàs. Formen part del que se sol conèixer com a «condicions de no fracàs».

La primera és tenir clars una missió, una visió i uns valors. Això pot semblar una llauna, innecessari o molt difícil de definir. Quan un treballa sol potser és vàlid que no estiguin explicitats, però com a mínim sí que és convenient que existeixin, perquè són les guies d’actuació. A mesura que l’empresa creix, cal coordinar actuacions, i per això ens ajuden les definicions. Si la missió, la visió i els valors són compartits pels integrants de l’empresa, es facilita la presa de decisions i que aquestes decisions estiguin alineades.

La missió és el motiu pel qual no tancar o no vendre l’empresa. Dir que aquesta missió només és guanyar diners és com dir que vivim tan sols per respirar i menjar.

La visió és com veiem l’empresa d’aquí a uns anys: quin serà i com serà el seu mercat?, quins seran els seus productes i clients?, els seus competidors?, quins seran els seus avantatges competitius?, com serà la seva estructura?...

Els valors són aquells criteris que cal tenir en compte quan es prenen decisions difícils.

La segona condició de no fracàs és fer una anàlisi encertada de les debilitats, amenaces, fortaleses i oportunitats (el que es coneix com a DAFO) que envolten l’empresa i que han de determinar-se especialment en relació amb la competència. Les debilitats i les fortaleses són internes, les amenaces i les oportunitats són externes. les debilitats i les amenaces són negatives, les fortaleses i les oportunitats són positives. Cal tenir en compte que en moltes ocasions són diferents cares de la mateixa moneda. Per elaborar-lo, potser es deu haver fet una anàlisi de forces segons la metodologia de Porter i una anàlisi PEST (polític, econòmic, social i tecnològic). Caldrà, també, haver sortit del quadre mental que ens limita, ja que moltes vegades les novetats venen de fora del sector tradicional (Amazon i el comerç en són un exemple).

La tercera condició és encertar la definició del model de negoci. La metodologia més pràctica i intuïtiva per fer-ho és la de la metodologia CANVAS, que, de manera resumida, consisteix a plasmar en un quadre els segments de clients objectiu, la proposta de valor, els canals per arribar als clients i la mena de relacions que cal establir-hi, el flux d’ingressos, els recursos clau, les activitats clau, els socis clau i l’estructura de costos.

La quarta condició de no fracàs és tenir establerts uns objectius clars i mesurables.

La cinquena és establir uns plans d’acció amb calendari, fites, mitjans i responsables clars.

I finalment, però no menys important, la bona sort.

Tot això recordant sempre que «el paper i el Power Point ho aguanten tot».


Execució



Moltes vegades el principal problema d’un empresari no és determinar què cal fer, sinó que les coses s’esdevinguin. L’execució d’un projecte o pla s’allarga de forma incomprensible, o fa com el Guadiana: apareix i desapareix periòdicament. Diuen que si el projecte és informàtic i s’hi posa més gent a treballar, els temps d’execució creixerà de manera exponencial a l’augment de recursos. En tot cas, el que sí que és cert és que, sigui del tema que sigui el projecte, augmentaran els costos.

El primer de tot és analitzar si s’ha establert un pla d’acció, perquè pot passar que diem el que volem (per exemple: augmentar les vendes un 10% l’any que ve) sense que ningú determini correctament com fer-ho. És a dir, establim un objectiu específic, mesurable i amb calendari; però falta algun dels elements essencials per poder iniciar l’execució amb el màxim de probabilitats d’èxit, com ara: un responsable, determinació dels mitjans necessaris, de les accions que cal executar i de les fites que permetran controlar si es va pel camí correcte i al ritme adient. Els que comptin uns quants anys sobre el terreny potser ja han sentit parlar d’Un missatge a Garcia, però els millennials no són gaire d’aquest tarannà. La definició del pla d’acció es pot delegar, però no comprovar-ne la validesa fora abdicació.

El segon pas és assegurar-se que les persones implicades saben el que han d’assolir i de fer, quines són les prioritats, i que disposaran de les capacitats, coneixements i mitjans suficients. Convindria qüestionar en quin grau comparteixen els beneficis previstos. La gent adequada al lloc adequat és una de les principals fonts d’avantatge competitiu sostenible.

El no seguiment és la principal causa que les coses previstes no succeeixin. De forma periòdica i prefixada cal revisar que s’estan assolint les fites que marquen que anem per bon camí i amb el calendari programat. S’ha de donar justificació de les desviacions entre el previst i el realitzat, i, en aquest cas, determinar els plans d’acció correctors. Cal recompensar el qui compleix, i ajudar el qui no; i, si aquest darrer no millora, caldrà reubicar-lo. Sempre que es fa una reunió de seguiment ha de quedar clar què és el següent que es farà, qui ho farà, quan i com.

La desviació pot raure no en l’execució sinó en el resultat, atès que s’han canviat les assumpcions existents en establir l’objectiu, com per exemple que el PIB decreix en lloc de créixer, o que ha aparegut nova competència. En aquets casos, potser és necessari modificar l’objectiu o el pla d’acció.


Indicadors clau de rendiment



En una empresa cal cercar l’eficiència, és dir, fer les coses bé. Però sobretot cal cercar l’eficàcia, és a dir, obtenir resultats a un cost assumible. Per ser eficaços, per assolir els objectius, convé que encertem els indicadors claus del rendiment que cal controlar, és a dir, el que es coneix com a key performace indicators (KPI). Aquests han de ser els indicadors de la salut del negoci o departament, de la mateixa manera que en les persones són la pressió sanguínia i el ritme cardíac. Val la pena recordar que el que es mesura sol millorar.

No es tracta de la quantitat de dades, es tracta de les dades adequades. Entre les dades que cal controlar trobem els beneficis i la caixa. En un negoci hem de tenir clar com es generen els diners i on van a parar; hem de tenir clar on van els beneficis: si van a dividends, a existències, a clients…

Qui comprova que la informació sigui real, que, per exemple, els saldos de caixa i les disposicions de crèdits de la comptabilitat siguin els reals? En comptabilitat, de les «existències» també se’n diu «inventari», perquè poden estar inventades. Les auditories comptables es fan sota el principi de la bona fe i, per tant, no busquen el frau que hi pugui haver en la comptabilitat. Quan s’encarrega l’auditoria, es firma un document que a la pràctica eximeix l’auditor de trobar frau: els administradors assumeixen la responsabilitat de falsedat en la informació. Si es vol que l’auditor cerqui frau, s’ha de fer un encàrrec més profund, i més costós.

Quan es diu que les auditories «reflecteixen la imatge fidel de l’empresa», es vol dir que, per exemple, un local al passeig de Gràcia de més de cinquanta anys pot tenir valor de construcció zero perquè està totalment amortitzat.

Per un excés de confiança, sobretot a l’empresa familiar i quan aquesta creix, de vegades no es comprova correctament que la comptabilitat coincideixi amb la realitat, i hi pot haver sorpreses. És massa freqüent la manca d’inventaris, arquejos de caixa i conciliacions bancàries consistents i periòdiques.


Tresoreria



Totes les persones acabem morint per aturada cardíaca com a últim signe visible, i totes les empreses per manca de tresoreria. Mentre hi hagi tresoreria, hi ha esperança. Mentre hi hagi tresoreria, una empresa pot reorientar-se, reestructurar-se o tancar ordenadament. La tresoreria és un dels indicadors clau que cal controlar en tota empresa i en tot moment.

Controlar la tresoreria vol dir controlar els saldos, i també les disposicions de crèdit. Vol dir fer-ho en pròpia persona. Els informes del departament financer són molt bons i necessaris, però cal recordar que Cèsar, a l’escalinata del Senat romà, va dir a Brutus: «Tu també, fill meu?», quan aquest li va assestar la punyalada mortal. Només et pot trair aquell en qui confies.

La tresoreria pot desaparèixer per robatori o frau. Però també es pot donar el cas que algun financer «ben intencionat» la maquilli per tal d’evitar un disgust al seu pare, per exemple, confiant que els resultats remuntaran i es podrà evitar prendre mesures desagradables, com ara acomiadar personal.

Hi ha ocasions en què algunes entitats bancàries, per un excés de confiança i relaxació de protocols, efectuen moviments de tresoreria i disposicions de crèdits, fins i tot de xifres molt importants, per mitjà de simples correus electrònics o trucades telefòniques de persones «de confiança» que no tenen poders.

Si la tresoreria desapareix perquè el financer sense poders l’ha traspassada a les Illes Caiman, es podrà actuar contra el banc; però si ho ha fet el cunyat (demano perdó als cunyats per utilitzar-los en aquest denigrant exemple), sense poders per tapar els forats de la seva divisió, poc es podrà fer contra el banc, ja que aquest al·legarà «actes en benefici propi de l’empresa» com a defensa.


Creixement



Per a les empreses només hi ha un sinònim de felicitat, i és creixement. Qui no vol augmentar la rendibilitat del negoci? És molt fàcil, es tracta de definir la fórmula de fer diners de cada negoci en concret; es pot escriure en una pissarra.

La fórmula general és:

[image: imatge]

Per ajudar a comprendre la fórmula: R = Rendibilitat; V = Vistes o contactes; T = Taxa de conversió de visites en comandes; L = Línies per comanda; U = Unitats per línia; P = Preu per unitat; CMV = Cost de mercaderia venuda; D = Despeses; F = Fixes; V = Variables; A = Amortitzacions; Imp. = Impostos; $ = Caixa; Dt. = Deutors; E = Existències; Im = Immobilitzat; Imb. = Immobles; B = Bancs; P = Proveïdors; Cr. = Creditors.

De forma simplificada, i sense que els comptables i economistes posin el crit al cel per falta de rigor, es por explicar de la següent manera:

Qualsevol negoci té en l’extrem inicial els clients potencials, amb els quals s’entra en contacte bé sigui proactivament (perquè es va a visitar-los) o de forma reactiva (per exemple perquè entren a la botiga física o online). L’efectivitat de l’acció comercial en sentit ampli (l’atractiu de l’oferta, el preu…) convertirà els clients potencials en clients efectius o comandes (taxa de conversió). Aquesta acció comercial també ajudarà a determinar la varietat de productes que el client adquireix (nombre de línies), i el nombre d’unitats de cada una. Finalment, el preu de cada producte pot ser diferent, per exemple podem demanar paella de verdures o de llamàntol. El resultat de tot plegat seran les vendes.

Si de les vendes en restem el cost de les mercaderies, n’obtindrem el benefici brut. A efectes de simplificació explicativa, podem considerar només com a cost les compres de materials, ja que la resta de costos s’emmarcaran dins de les despeses que inclourem a continuació.

El benefici brut menys les despeses de tota mena, tant fixes com variables, incloent-hi els interessos, menys les amortitzacions, ens porten al benefici net.

Per saber-ne la rendibilitat, hem de posar en relació el benefici net amb la inversió. Aquesta és la diferència entre l’actiu (el que tenim) i el passiu (el que devem). Així doncs, d’una banda sumarem els deutors, les existències, l’immobilitzat i els immobles (tots dos a valor net) per obtenir l’actiu. De l’altra, sumarem préstecs, proveïdors i creditors de tota mena (hisenda inclosa), per obtenir-ne el passiu.

Actuant amb les palanques oportunes (per exemple: publicitat, producte, preu, retribució, sistemes, etc.) sobre qualsevol dels elements de la fórmula, modificarem la rendibilitat. Per exemple, podem augmentar el nombre de contactes fent més publicitat o més visites; o la taxa de conversió amb formació del personal. La clau, moltes vegades, radica en l’execució.

Una de les limitacions del creixement és la capacitat de delegar, la qual sol ser inferior en les EF.

El creixement en si mateix no ha de ser l’objectiu, sinó el mitjà per tal d’assolir-ne d’altres.


Mida



Mida i creixement no són el mateix. A més a més, la mida sempre és relativa: en relació amb què? Adam Smith va dir que la mida de les empreses va en relació amb el mercat. I com definim avui en dia mercat, tenint en compte la globalització i el món virtual?

Ser una empresa gran té molts avantatges: atrau capital i talent, permet encaixar millor inicialment el cost dels errors, ajuda a fer emprendre projectes a llarg termini com ara els relacionats amb l’exportació. Per ser breu: si ets gran, el problema és del banc, i, si ets molt gran, aleshores és de l’Estat. Però això també té inconvenients que desincentiven: més obligacions administratives, IVA a temps real i comitè d’empresa, entre d’altres.

La mida de l’EF mitjana espanyola és de quatre empleats, davant dels dotze de les alemanyes. La mida és molt important per poder fer front a alguns dels reptes de les EF, com són la professionalització i la internacionalització.

